เปิดโผ 6 หุ้น “มาร์เก็ตแคป” กว่า 1 หมื่นล้าน ราคาต่ำ 10 บาท-ยีลด์สูง 4%
6 หุ้นใหญ่มาร์เก็ตแคปเกิน 1 หมื่นล้านบาท- ราคาต่ำ 10 บาท รวมถึงค่า P/E ต่ำกว่า 15 เท่า พ่วง Dividend Yield สูง 4% อาจเป็นจังหวะเก็บติดพอร์ตช่วงภาวะตลาดหุ้นผันผวน
 
เฟ้นหา 6 หุ้นใหญ่ “มาร์เก็ตแคป” กว่า 1 หมื่นล้านบาท แต่ราคาหุ้นยังต่ำกว่า 10 บาท
13 ก.ค. 2565

ท่ามกลางการผันผวนของเศรษฐกิจโลกได้เข้ามาทำให้นักลงทุนหลายประเภทสั่นคลอน ไม่ว่าจะเป็นราคาน้ำมันยังทรงตัวสูง เฟดเร่งขึ้นดอกเบี้ย เงินเฟ้อพุ่งต่อเนื่อง และในประเทศไทยยังเจอภาวะเงินบาทอ่อนค่า ค่อยกดดันตลาดหุ้นอยู่ในช่วงปรับฐาน
ล่าสุดตั้งแต่วันที่ 1-12 กรกฎาคม 2565 ดัชนีปรับตัวลงมากว่า 21 จุด พร้อมกับมูลค่าการซื้อขายหุ้นในตลาดหลักทรัพย์ตกต่ำ มูลค่าซื้อขายเฉลี่ยต่อวัน 5.86 หมื่นล้านบาท โดยสูงสุด 7.67 หมื่นล้านบาท และต่ำสุด 4.61 หมื่นล้านบาท อย่างไรก็ตามถือว่ามูลค่าการซื้อขายยังเบาบาง อาจเป็นเพราะนักลงทุนหันไปซื้อสินทรัพย์ที่ปลอดภัยกว่า  หรือถือเงินสดไว้ก่อนช่วงรอความชัดเจน
อย่างไรก็ตามช่วงภาวะตลาดอยู่ในช่วงปรับฐาน อาจเป็นจังหวะเข้าลงทุน โดยจะได้เข้าซื้อในราคาถูก และหากมองในแง่คิดที่มีแบบแผน แนะนำให้เป็นการลงทุนระยะยาวที่มีเป้าหมาย
ข่าวหุ้นธุรกิจออนไลน์ จึงเฟ้นหาหุ้นใหญ่มีมูลค่าหลักทรัพย์ตามราคาตลาด “มาร์เก็ตแคป” กว่า 1 หมื่นล้านบาท ด้วยราคาหุ้นที่ยังต่ำกว่า 10 บาท พ่วงค่า P/E ต่ำกว่า 15 เท่า และอัตราส่วนเงินปันผลตอบแทน (Dividend Yield) สูงกว่า 4% พบว่ามี 6 หุ้น ได้แก่ LH, IRPC, CHG, AP, QH และ THANI ตามลำดับ (ข้อมูล ณ วันที่ 12 กรกฎาคม 2565)

บริษัทแลนด์แอนด์เฮ้าส์ จำกัด (มหาชน) หรือ LH ล่าสุดมีมูลค่าหลักทรัพย์ตามราคาตลาด 97,987.65 ล้านบาท ขณะที่ราคาหุ้นปิดที่ระดับ 8.20 บาท ส่วนค่า P/E ที่ 13.76 เท่า และอัตราส่วนเงินปันผลตอบแทน 6.10%
บริษัท ไออาร์พีซี จำกัด (มหาชน) หรือ IRPC ล่าสุดมีมูลค่าหลักทรัพย์ตามราคาตลาด 64,981.45 ล้านบาท ขณะที่ราคาหุ้นปิดที่ระดับ 3.18 บาท ส่วนค่า P/E ที่ 6.23 เท่า และอัตราส่วนเงินปันผลตอบแทน 6.92%
บริษัท โรงพยาบาลจุฬารัตน์ จำกัด (มหาชน) หรือ CHG ล่าสุดมีมูลค่าหลักทรัพย์ตามราคาตลาด 40,920.00 ล้านบาท ขณะที่ราคาหุ้นปิดที่ระดับ 3.72 บาท ส่วนค่า P/E ที่ 7.71 เท่า และอัตราส่วนเงินปันผลตอบแทน 5.38%
บริษัท เอพี (ไทยแลนด์) จำกัด (มหาชน) หรือ AP ล่าสุดมีมูลค่าหลักทรัพย์ตามราคาตลาด 30,672.52 ล้านบาท ขณะที่ราคาหุ้นปิดที่ระดับ 9.75 บาท ส่วนค่า P/E ที่ 6.30 เท่า และอัตราส่วนเงินปันผลตอบแทน 5.13%
บริษัท ควอลิตี้เฮ้าส์ จำกัด (มหาชน) หรือ QH ล่าสุดมีมูลค่าหลักทรัพย์ตามราคาตลาด 22,285.91 ล้านบาท ขณะที่ราคาหุ้นปิดที่ระดับ  2.08 บาท ส่วนค่า P/E ที่ 12.22 เท่า และอัตราส่วนเงินปันผลตอบแทน 4.81 %
บริษัท ราชธานีลิสซิ่ง จำกัด (มหาชน) หรือ THANI ล่าสุดมีมูลค่าหลักทรัพย์ตามราคาตลาด 21,972.55 ล้านบาท ขณะที่ราคาหุ้นปิดที่ระดับ 3.88 บาท ส่วนค่า P/E ที่ 12.65 เท่า และอัตราส่วนเงินปันผลตอบแทน 4.38%